ΔΟΚΙΜΑΣΙΑ ΑΡΧΟΝΤΩΝ ΚΑΙ ΒΟΥΛΕΥΤΩΝ

Νομοθεσία

Οι Εννέα άρχοντες δοκιμάζονται δύο φορές: πρώτα στη Βουλή και μετά στο δικαστήριο.

Οι Βουλευτές δοκιμάζονται στη Βουλή και, αν απορριφθούν, μπορούν να ασκήσουν έφεσιν στο δικαστήριο.

Οι λοιποί άρχοντες δοκιμάζονται μία φορά, στο δικαστήριο.

**Σωζόμενες δημηγορίες**

Λυσίας 16 *Υπέρ Μαντιθέου δοκιμαζομένου* (βουλευτής)

Λυσίας 25 *Δήμου καταλύσεως απολογία* (δοκιμασία)

Λυσίας 26 *Περί της Ευάνδρου δοκιμασίας* (Επώνυμος άρχων)

Λυσίας 31 *Κατά Φίλωνος δοκιμασίας* (Βουλευτής)

Λυσίας απόσπασμα 9 (Ερυξίμαχος).

**1.** **[Αριστ.] *Αθηναίων Πολιτεία* 45.3 (Δοκιμασία μελών της Βουλής)**

*Δοκιμάζει δὲ καὶ τοὺς βουλευτὰς τοὺς τὸν ὕστερον ἐνιαυτὸν βουλεύσοντας καὶ τοὺς ἐννέα ἄρχοντας. καὶ πρότερον μὲν ἦν ἀποδοκιμάσαι κυρία, νῦν δὲ τούτοις ἔφεσίς ἐστιν εἰς τὸ δικαστήριον.*

Η Βουλή υποβάλλει επίσης σε *δοκιμασία* τους βουλευτές του επόμενου έτους, καθώς και τους εννέα άρχοντες. Παλαιότερα είχε δικαίωμα να τους απορρίψει οριστικά, τώρα όμως οι απορριφθέντες μπορούν να κάνουν *ἔφεσιν* στο δικαστήριο.

**2. [Αριστ.] *Αθηναίων Πολιτεία* 55.3 (Δοκιμασία εννέα αρχόντων, διαδικασία)**

*Αὗται μὲν οὖν αἱ ἀρχαὶ κληρωταί τε καὶ κύριαι τῶν εἰρημένων [πάντ]ων εἰσίν. οἱ δὲ καλούμενοι ἐννέα ἄρχοντες τὸ μὲν ἐξ ἀρχῆς ὃν τρόπον καθίσταντο [εἴρ]ηται· [νῦν] δὲ κληροῦσιν θεσμοθέτας μὲν ἓξ καὶ γραμματέα τούτοις, ἔτι δ’ ἄρχοντα καὶ βασιλέα καὶ πολέμαρχον κατὰ μέρος ἐξ ἑκάστης φυλῆς. [55.2] δοκιμάζονται δ’ οὗτοι πρῶτον μὲν ἐν τῇ βουλῇ τοῖς φ’ πλὴν τοῦ γραμματέως, οὗτος δ’ ἐν δικαστηρίῳ μόνον ὥσπερ οἱ ἄλλοι ἄρχοντες (πάντες γὰρ καὶ οἱ κληρωτοὶ καὶ οἱ χειροτονητοὶ δοκιμασθέντες ἄρχουσιν), οἱ δ’ ἐννέα ἄρχοντες ἔν τε τῇ βουλῇ καὶ πάλιν ἐν δικαστηρίῳ. καὶ πρότερον μὲν οὐκ ἦρχεν ὅντιν’ ἀποδοκιμάσειεν ἡ βουλή, νῦν δ’ ἔφεσίς ἐστιν εἰς τὸ δικαστήριον, καὶ τοῦτο κύριόν ἐστι τῆς δοκιμασίας. [55.3] ἐπερωτῶσιν δ’, ὅταν δοκιμάζωσιν, πρῶτον μὲν «τίς σοι πατὴρ καὶ πόθεν τῶν δήμων, καὶ τίς πατρὸς πατήρ, καὶ τίς μήτηρ, καὶ τίς μητρὸς πατὴρ καὶ πόθεν τῶν δήμων;» μετὰ δὲ ταῦτα, εἰ ἔστιν αὐτῷ Ἀπόλλων πατρῷος καὶ Ζεὺς ἑρκεῖος, καὶ ποῦ ταῦτα τὰ ἱερά ἐστιν, εἶτα ἠρία εἰ ἔστιν καὶ ποῦ ταῦτα, ἔπειτα γονέας εἰ εὖ ποιεῖ, καὶ τὰ τέλη <εἰ> τελεῖ, καὶ τὰς στρατείας εἰ ἐστράτευται. ταῦτα δ’ ἀνερωτήσας, «κάλει», φησίν, «τούτων τοὺς μάρτυρας». [55.4] ἐπειδὰν δὲ παράσχηται τοὺς μάρτυρας, ἐπερωτᾷ «τούτου βούλεταί τις κατηγορεῖν;» κἂν μὲν ᾖ τις κατήγορος, δοὺς κατηγορίαν καὶ ἀπολογίαν οὕτω δίδωσιν ἐν μὲν τῇ βουλῇ τὴν ἐπιχειροτονίαν, ἐν δὲ τῷ δικαστηρίῳ τὴν ψῆφον· ἐὰν δὲ μηδεὶς βούληται κατηγορεῖν, εὐθὺς δίδωσι τὴν ψῆφον. καὶ πρότερον μὲν εἷς ἐνέβαλλε τὴν ψῆφον, νῦν δ’ ἀνάγκη πάντας ἔστὶ διαψηφίζεσθαι περὶ αὐτῶν, ἵνα, ἄν τις πονηρὸς ὢν ἀπαλλάξῃ τοὺς κατηγόρους, ἐπὶ τοῖς δικασταῖς γένηται τοῦτον ἀποδοκιμάσαι. [55.5] δοκιμασθέν<τες> δὲ τοῦτον τὸν τρόπον βαδίζουσι πρὸς τὸν λίθον ἐφ’ οὗ τὰ τόμι’ ἐστίν, ἐφ’ οὗ καὶ οἱ διαιτηταὶ ὀμόσαντες ἀποφαίνονται τὰς διαίτας καὶ οἱ μάρτυρες ἐξόμνυνται τὰς μαρτυρίας· ἀναβάντες δ’ ἐπὶ τοῦτον ὀμνύουσιν δικαίως ἄρξειν καὶ κατὰ τοὺς νόμους, καὶ δῶρα μὴ λήψεσθαι τῆς ἀρχῆς ἕνεκα, κἄν τι λάβωσι ἀνδριάντα ἀναθήσειν χρυσοῦν. ἐντεῦθεν δ’ ὀμόσαντες εἰς ἀκρόπολιν βαδίζουσιν καὶ πάλιν ἐκεῖ ταὐτὰ ὀμνύουσι, καὶ μετὰ ταῦτ’ εἰς τὴν ἀρχὴν εἰσέρχονται.*

[55.1] Αυτά, λοιπόν, είναι τα αξιώματα, στα οποία η ανάδειξη γίνεται με κλήρο, και αυτές είναι οι αρμοδιότητές τους. Για τους λεγόμενους εννέα άρχοντεςέχει κιόλας ειπωθεί με ποιον τρόπο αναγορεύονταν παλαιότερα. Τώρα διορίζουν με κλήρο έξι θεσμοθέτες και ένα γραμματέα τους, καθώς και τον άρχοντα, το βασιλιά και τον πολέμαρχο, τον καθένα από μια φυλή με τη σειρά. [55.2] Όλοι αυτοί, έκτος από το γραμματέα, κρίνονται πρώτα από τη βουλή των Πεντακοσίων. Ο γραμματέας κρίνεται από δικαστήριο, όπως και όλοι οι άλλοι αξιωματούχοι, γιατί όλοι όσοι διορίζονται σε αξίωμα, είτε με κλήρο είτε με εκλογή, κρίνονται από δικαστήριο προτού αναλάβουν υπηρεσία. Οι εννέα άρχοντες εξετάζονται πρώτα από τη βουλή και ύστερα από το δικαστήριο. Παλαιότερα δεν αναλάμβανε εξουσία όποιος αποδοκιμαζόταν από τη βουλή, αλλά τώρα μπορεί να κάνει έφεση στο δικαστήριο, του οποίου η απόφαση είναι τελεσίδικη. [55.3] Όταν γίνεται η κρίση, ρωτούν: «Ποιος είναι ο πατέρας σου και σε ποιον δήμο ανήκεις και ποιος είναι ο πάππος σου, ποια η μητέρα σου και ποιος ο πατέρας της μητέρας σου και από ποιους δήμους;» Μετά τον ρωτούν αν συμμετέχει στη λατρεία του Πατρώου Απόλλωνα και του Ερκείου Δία και πού βρίσκονται τα ιερά τους. Ύστερα, αν έχει οικογενειακούς τάφους και πού βρίσκονται, έπειτα αν φροντίζει τους γονείς του και αν πληρώνει τους φόρους και αν έχει υπηρετήσει τη θητεία του. Αφού του απευθύνει (ο πρόεδρος) αυτές τις ερωτήσεις, του λέει: «Φώναξε τώρα μάρτυρες για όσα είπες». [55.4] Και όταν παρουσιάσει τους μάρτυρές του, ρωτούν: «Έχει κανείς κάποια κατηγορία εναντίον του;» Κι αν υπάρχει κάποιος κατήγορος, το δικαστήριο του δίνει το λόγο και μετά ο κατηγορούμενος απολογείται. Ύστερα αποφασίζει η βουλή με ανάταση χεριών και στο δικαστήριο με ψήφο. Αν δεν παρουσιαστεί κατήγορος, γίνεται αμέσως η ψηφοφορία. Και παλαιότερα μόνον ένας δικαστής έριχνε την ψήφο του στην ψηφοδόχο, άλλα τώρα όλοι οι δικαστές πρέπει να ψηφίσουν για τους εννέα άρχοντες, ώστε αν κάποιος πονηρός υποψήφιος καταφέρει να ξεφύγει από τους κατηγόρους του, να μπορούν οι δικαστές να τον απορρίψουν. [55.5] Αφού περάσουν τη δοκιμασία αυτή, πηγαίνουν στο βράχο, όπου είναι τοποθετημένα τα κομμάτια (από τα θυσιασμένα ζώα), στον ίδιο βράχο όπου παίρνουν όρκο οι δικαστές όταν εκδίδουν την απόφασή τους, καθώς και όσοι παίρνουν όρκο αν είναι να κάνουν κάποια μαρτυρία. Ανεβαίνουν, λοιπόν, επάνω στο βράχο και ορκίζονται να ασκήσουν τα καθήκοντά τους με δικαιοσύνη και σύμφωνα με τους νόμους και να μη λάβουν δώρα που θα είναι σχετικά με την άσκηση της εξουσίας τους, αν όμως λάβουν, υποχρεώνονται να δώσουν ως αφιέρωμα έναν ανδριάντα χρυσό. Αφού ορκιστούν εκεί, πηγαίνουν στην Ακρόπολη και δίνουν τον ίδιο όρκο. Έπειτα από αυτά, αναλαμβάνουν τα καθήκοντά τους.

**3. Δείναρχος 2 *Κατά Αριστογείτονος* 17-18 (Δοκιμασία βουλευτών)**

*Πρὸς δὲ τούτοις ἀνακρίνοντες τοὺς τῶν κοινῶν τι μέλλοντας διοικεῖν, τίς ἐστι τὸν ἴδιον τρόπον, εἰ γονέας εὖ ποιεῖ, εἰ τὰς στρατείας ὑπὲρ τῆς πόλεως ἐστράτευται, εἰ ἱερὰ πατρῷά ἐστιν, εἰ τὰ τέλη τελεῖ. [18] ὧν οὐδὲν ἂν ἔχοι δεῖξαι συμβεβηκὸς Ἀριστογείτων αὑτῷ. ἀντὶ μὲν γὰρ τοῦ γονέας εὖ ποιεῖν κακῶς οὗτος τὸν ἑαυτοῦ πατέρα πεποίηκεν: ὅτε δ᾽ ὑμεῖς ἐστρατεύεσθε πάντες, οὗτος ἦν ἐν τῷ δεσμωτηρίῳ: τοσοῦτον δ᾽ ἀπολέλοιπε τοῦ πατρὸς μνῆμά τι ἔχειν, ὦ Ἀθηναῖοι, δεῖξαι, ὥστ᾽ οὐδ᾽ ἐν Ἐρετρίᾳ τοῦ πατρὸς αὐτοῦ τελευτήσαντος ἐκεῖ τὰ νομιζόμενα ἐποίησεν αὐτῷ: τῶν δ᾽ ἄλλων Ἀθηναίων εἰσφερόντων ἐκ τῶν ἰδίων, οὗτος οὐδὲ τῶν δημοσίων καὶ ὧν ὦφλε τὸ ἀργύριον ἅπαν ἐκτέτεικεν.*

Επιπλέον, οι Βουλευτές, όταν κρίνει κάποιον από εκείνους που πρόκειται να ασκήσουν κάποιο δημόσιο αξίωμα, διερευνούν ποιος είναι ο χαρακτήρας του, εάν φέρεται καλά στους γονείς του, αν έχει υπηρετήσει στο στρατό της πόλης του, αν έχει πατρώα ιερά, αν πληρώνει τους φόρους. Από αυτά, τίποτε δεν μπορεί να αποδείξει ο Αριστογείτων ότι έχει κάνει. Διότι, αντί να φέρεται καλά στους γονείς του, φέρθηκε άσχημα στον πατέρα του: όταν όλοι εσείς υπηρετούσατε στο στρατό, αυτός βρισκόταν στη φυλακή**’** και αντί να έχει να δείξει τον τάφο του πατέρα του, ούτε καν τέλεσε τις νεκρικές τελετές στην Ερέτρια όπου πέθανε ο πατέρας του**.** και όταν όλοι οι άλλοι Αθηναίοι συνεισέφεραν με την προσωπική τους περιουσία στην πόλη, αυτός δεν έχει εξοφλήσει ούτε το χρέος που έχει προς το δημόσιο.

**4. [Αριστ.] *Αθηναίων Πολιτεία* 8.5 (Νόμος *στάσεως* του Σόλωνα περί ουδετερότητας)**

*Ὁρῶν δὲ τὴν μὲν πόλιν πολλάκις στασιάζουσαν, τῶν δὲ πολιτῶν ἐνίους διὰ τὴν ῥᾳθυμίαν ἀγαπῶντας τὸ αὐτόματον, νόμον ἔθηκεν πρὸς αὐτοὺς ἴδιον, ὃς ἂν στασιαζούσης τῆς πόλεως μὴ θῆται τὰ ὅπλα μηδὲ μεθ᾽ ἑτέρων, ἄτιμον εἶναι καὶ τῆς πόλεως μὴ μετέχειν.*

(Ο Σόλων) βλέποντας ότι την πόλη ταραζαν συχνές εξεγέρσεις και ότι ορισμένοι πολίτες από ραθυμία περίμεναν παθητικά τις εξελίξεις, θέσπισε ειδικά γι’ αυτούς έναν νόμο που όριζε: «όποιος, σε καιρό εξέγερσης μέσα στην πόλιν δεν παίρνει τα όπλα για να ταχθεί με τη μία ή την άλλη μερίδα, να χάνει όλα τα δικαιώματα του πολίτη και να μη μετέχει στα κοινά».